Il-Kunsill illum adotta regoli aktar sempliċi dwar it-taħriġ u ċ-ċertifikazzjoni tal-baħħara . Qafas regolatorju simplifikat jikkontribwixxi biex jinżamm livell għoli ta' sikurezza fuq il-baħar u għall-prevenzjoni tat-tniġġis. Il-qafas ser jagħmilha wkoll aktar faċli għall-baħħara biex jiċċaqalqu liberament fl-UE, u b'hekk is-settur tat-tbaħħir tal-UE jsir għażla ta' karriera aktar attraenti u tkun indirizzata l-iskarsezza ta' persunal kwalifikat. Ir-riforma hija mfassla biex ir-regoli tal-UE jibqgħu allinjati mar-regoli internazzjonali u biex il-mekkaniżmu ċentralizzat għar-rikonoxximent ta' baħħara minn pajjiżi terzi jsir aktar effiċjenti u effikaċi. Ir-reviżjoni ser iżżid ukoll iċ-ċarezza legali dwar ir-rikonoxximent reċiproku taċ-ċertifikati tal-baħħara maħruġa mill-istati membri. Il-qafas internazzjonali f'dan il-qasam huwa l-Konvenzjoni Internazzjonali dwar Standards ta' Taħriġ, Ċertifikazzjoni u Għassa għall-Baħħara ("Konvenzjoni STCW") tal-Organizzazzjoni Marittima Internazzjonali. Skont il-mekkaniżmu komuni tal-UE għar-rikonoxximent taċ-ċertifikati ta' baħħara minn pajjiżi terzi, il-Kummissjoni twettaq verifiki regolari biex tiżgura li l-istati membri tal-UE u l-pajjiżi terzi jikkonformaw mar-rekwiżiti tad-direttiva tal-UE u l-Konvenzjoni STCW. Id-direttiva emendata ser tissimplifika l-proċedura għar-rikonoxximent ta' pajjiżi terzi ġodda u tirrevedi l-iskadenzi. Rigward ir-rikonoxximent ta' baħħara ta' stati membri oħra, ir-regoli l-ġodda ser jiċċaraw liema ċertifikati jeħtieġ jiġu rikonoxxuti reċiprokament sabiex il-baħħara ċertifikati minn pajjiż wieħed tal-UE jkunu jistgħu jaħdmu abbord bastimenti li jtajru l-bandiera ta' pajjiż ieħor tal-UE. Il-proċedura u l-passi li jmiss Fil-11 ta' Frar 2019 intlaħaq qbil proviżorju dwar l-abbozz ta' direttiva bejn il-presidenza Rumena u l-Parlament Ewropew. L-att legali issa ser jiġi ppubblikat fil-Ġurnal Uffiċjali tal-UE. Ser jidħol fis-seħħ 20 jum wara l-pubblikazzjoni. L-istati membri mbagħad ser ikollhom sentejn żmien biex jinkorporaw id-dispożizzjonijiet tiegħu fil-leġislazzjoni nazzjonali tagħhom. Id-direttiva dwar it-taħriġ tal-baħħara (it-test sħiħ) Ara l-paġna tal-laqgħa